הוועדה המשותפת לוועדת הכנסת ולוועדת הכספים לעניין תקציב הכנסת, כנסת 18, פרוטוקול מספר 3, 2010-10-19 14:00

יריב לוין: צהרים טובים.

יריב לוין: אני פותח את ישיבת הוועדה המשותפת של ועדת הכנסת ושל ועדת הכספים לתקציב הכנסת.

יריב לוין: על סדר יומנו העברת עודפי תקציב משנת 2009 לשנת 2010.

יריב לוין: מי יציג לנו את הבקשה?

יריב לוין: אדוני החשב, אנחנו נפגשים כאן לראשונה, אז קודם כול ברכות להצלחה רבה.

יריב לוין: אנחנו נשתדל להיות ועדה מסייעת ולא מערימת קשיים.

יריב לוין: נשמח לשמוע את ההסברים, וכמובן מי שמבקש לשאול דבר מה יוכל פשוט להפריע באמצע ולשאול, זה יהיה הכי יעיל והכי נוח.

יריב לוין: בבקשה.

חיים אורון: הבקשה שלנו היא למעשה בקשה טכנית.

חיים אורון: אנו מבקשים להעביר עודפים משנה לשנה, כאשר אין חריגה ממסגרת התקציב.

חיים אורון: נסיים את השנה עם הוצאות שהן כנראה אפילו פחות מן התקציבים שנקבעו לשנת 2009 ו-2010.

חיים אורון: אנחנו מבקשים להעביר עודפים שנוצרו לנו בשנת 2009 לתקציב 2010.

חיים אורון: זה נובע מהפרשי עיתוי על הוצאות שתוכננו בשנת 2009 ו-2010 והתפזרו על פני שתי השנים.

חיים אורון: למעשה ההתחייבות נוצרה בשנת 2009 אך ההוצאה בפועל היתה בשנת 2010.

חיים אורון: החשבונאות הממשלתית עובדת על בסיס מזומן ולכן ההוצאה נרשמת באותה שנה שבה היתה הוצאה בפועל.

חיים אורון: אנחנו מבקשים גם העברה מסעיף לסעיף, חלק מסעיף הרזרבה וחלק מסעיף לסעיף, כתוצאה משינוי אופי ההוצאה.

חיים אורון: זאת אותה הוצאה ששוּנה האופי שלה.

חיים אורון: אלה הסעיפים שאותם אנו מבקשים לאשר.

חיים אורון: בגדול, מתוך עודפים של כ-120 מיליון שקל שהיו בשנת 2009, אנו מבקשים להעביר 54 מיליון שקל, אותם הפרשי עיתוי שדיברתי עליהם, משנת 2009 לשנת 2010, ועוד 2.7 מיליון שקל לסעיפים שלא תוקצבו כתוצאה מאי-הבנה במחירים או כל מיני דברים שאפשר להסביר אותם.

חיים אורון: בסך הכול מדובר בכ-60 מיליון שקל.

חיים אורון: טרם הסתיימה השנה אך סביר להניח שלא נשתמש בהם והם יוחזרו לאוצר במסגרת סעיפים שלא השתמשנו בהם.

יריב לוין: ואז למעשה איבדנו אותם מבחינתנו והם יישארו בקופת המדינה הלכה למעשה?

חיים אורון: נכון, אבל ייתכן מאוד שיהיו לנו עודפים של שנת 2010 שנוכל להשתמש בהם בשנת 2011.

יריב לוין: בסדר, אבל מן הבחינה הזאת זה למעשה כסף שאנחנו מוותרים עליו וולונטרית.

יעקב אדרי: אולי טוב שגם הכנסת מחזירה.

יעקב אדרי: השאלה שלי איך קורה שנוצר עודף כל-כך גדול לעומת התקציב שהוגש?

יעקב אדרי: חבר הכנסת יריב לוין ואני וגם חבר הכנסת ציון פיניאן אישרנו את זה בזמנו.

חיים אורון: העודף לא כל-כך גדול.

חיים אורון: העודף הוא של 60 מיליון שקל בסך הכול, כי מתוך העודף של 120 מיליון שקל בשנת 2009 כ-56-57 מיליון שקל אנו מבקשים להעביר לשנת 2010, אז העודף שנוצר עומד על כ-60 מיליון שקל.

יעקב אדרי: היה עודף של שנת 2009 ואתה מבקש להעביר את חלקו לשנת 2010.

יעקב אדרי: את זה אני מבין, אבל בכל זאת היה עודף בשנת 2009.

יעקב אדרי: מה ההסבר שלכם לעודפים?

חיים אורון: אם תסתכל במצגת שבפניך, בעמוד האחרון, בצורה עקבית מאוד אנחנו תמיד מנצלים בסביבות 90% מן התקציב ולא מנצלים את כל התקציב.

חיים אורון: מבדיקות שערכתי, כך קורה לא רק בכנסת אלא גם במשרדים אחרים.

חיים אורון: זה ניצול די יפה.

חיים אורון: בנוסף, אתה חייב להביא בחשבון שפה נקבע לראשונה תקציב לשנתיים.

חיים אורון: אמנם אני לא הכנתי אותו, אבל מן הסתם מי שהכין אותו לקח גם איזשהו שלייקעס.

יעקב אדרי: אמנם לא אתה הגשת את התקציב הזה, אבל אנחנו אישרנו אותו בזמנו.

חיים אורון: אני נפגש היום עם אנשים שצריכים לבנות תקציב לשנתיים הבאות והם שואלים אותי איך נעשה את זה.

משה גפני: אתם מכינים תקציב דו-שנתי?

חיים אורון: כן, אנחנו מכינים תקציב דו-שנתי.

משה גפני: מה אתם עושים עם העברת העודפים משנה לשנה, משנת 2011 לשנת 2012?

חיים אורון: אני עדיין לא יודע.

חיים אורון: קודם כול, אם נצטרך אותם אז נשתמש בהם ונדע באותו רגע מה הייעוד שלהם.

חיים אורון: אתה שואל אולי על העברת עודפים משנת 2010 לשנת 2011.

משה גפני: מ-2010 ל-2011 זה ברור, אבל איך אתם מתייחסים לתקציב הדו-שנתי?

משה גפני: כתקציב אחד לשנתיים, או כשתי שנות תקציב שמצביעים עליהן פעם אחת?

חיים אורון: הסברתי בפתח דבריי, תכננו הוצאות ל-2009 ותכננו הוצאות ל-2010.

חיים אורון: היו פרויקטים שתכננו לשנת 2009 ולא ביצענו אותם אז אלא הם בוצעו ב-2010 ולכן העברנו את העודפים.

משה גפני: עד כאן ברור.

משה גפני: אני שואל על 2011 ו-2012.

משה גפני: זה תקציב אחד?

חיים אורון: לא. יש תקציב לכל שנה בנפרד.

נדב כספי: סעיף תקציב הכנסת נכנס אל תוך תקציב המדינה.

משה גפני: כלומר, אתם פועלים בהתאם לתקציב המדינה, שהעברת עודפים תצטרך אישור?

חיים אורון: כן, בפירוש.

אברהם מיכאלי: השאלה שאני רוצה לחדד, בהמשך לשאלה של חבר הכנסת אדרי, האם בעודפים נפגע כאן משהו בכנסת שלא בוצע?

אברהם מיכאלי: היו דברים שהיו צריכים להיעשות בכנסת ולא נעשו, או שהפרויקטים נעשו מאוחר יותר, כמו אולפן הטלוויזיה שעבר מאוחר יותר ולכן נחסך כסף?

אברהם מיכאלי: היו דברים שתוכננו בכנסת ונדחו בשל סיבה כזאת או אחרת?

חיים אורון: לא, העובדה שאנחנו לא משתמשים בכל העודפים מעידה על כך ששום דבר לא נתקע.

חיים אורון: מעבר לכך, יש כאן סכום של 2.7 מיליון שקלים שלא תוקצב ובו אנו מבקשים להשתמש גם כן בעודפים.

חיים אורון: יש עוד סכום של 3.5 מיליון שקלים, בתחום המחשוב, שבו אנו מבקשים להשתמש ברזרבה שהיתה, כלומר להעביר מסעיף הרזרבה לסעיף המחשוב.

חיים אורון: אבל להגיד לך שלא היה לנו כסף לעשות משהו – לא היה דבר כזה.

דן לנדאו: אני מבקש, ברשות היושב-ראש, להדגים את העניין.

דן לנדאו: בכל שנה בתקציב הכנסת יש סעיפים שהם כביכול בתת-ניצול.

דן לנדאו: לדוגמה, תקציב לשכות חברי הכנסת, הקשר עם הבוחר, צריך להיות מתוקצב ל-100% שימוש, אולם בפועל חברי הכנסת בשנה שאיננה שנת בחירות משתמשים ב-60%-70% מן התקציב שעומד לרשותם, אז לכאורה נוצר עודף, אולם איננו יכולים שלא לתקצב את זה מראש.

דן לנדאו: כנ"ל לגבי סעיפי רכב וכל מיני דברים מן הסוג הזה.

דן לנדאו: אנחנו נערכים למקסימום ולפעמים הביצוע פחוּת.

דן לנדאו: עוד דוגמה, יש דיבורים בתקשורת על כך שאולי ימונה סגן שר מן הליכוד.

דן לנדאו: מרגע שהוא יתמנה לסגן שר הוא יפסיק לקבל משכורת מן הכנסת, אז כביכול הכנסת תחסוך.

דן לנדאו: זה ייצא מן הקופה הציבורית במקום אחר, אבל מבחינת תקציב הכנסת ייווצר כאן עודף.

דן לנדאו: אלה דוגמאות תדירוֹת מאוד.

יריב לוין: כאשר אתה בונה תקציב אתה צריך להיערך גם כמובן למצב ההפוך, שתהיה תנועה מן הממשלה לכנסת בחזרה.

יעקב אדרי: אני עוד לא רואה את זה קורה.

יעקב אדרי: יש תנועה חד-סטרית.

יריב לוין: אנחנו לא מאחלים את זה, אבל מוכרחים לקחת את זה בחשבון בבנייה של התקציב.

חיים אורון: על מנת לסכם את כל הדברים שאמרתי, ואם מישהו רוצה שאכנס לפרטים בנושא כלשהו אשמח לעשות כן, הבקשות שלנו הן כדלקמן:     	בקשה ראשונה, להעביר 54.06 מיליון שקל מעודפי 2009 לתקציב 2010;     	בקשה שנייה, להעביר 2.7 מיליון שקל מעודפי 2009 לתקציב 2010 עבור סעיף שלא תקצבנו, לא ב-2009 ולא ב-2010, אבל עדיין באותה תקנה היה עודף;      	בקשה שלישית, תוספת של 4.6 מיליון שקל שתועבר מן הרזרבות שיש לנו לשנת 2010 אל התקציב.

חיים אורון: 3.5 מיליון שקל מיועדים לתקציבי מחשוב ו-1.1 מיליון שקל מיועדים להוצאות עובדי הכנסת;     	בקשה רביעית ואחרונה, להעביר 1.4 מיליון שקל מסעיף לסעיף כתוצאה ממעבר של עובדים מאחזקת רכב לרכב ליסינג שהורידה את ההוצאה באחזקת הרכב והעלתה את ההוצאה ברכב הליסינג.

חיים אורון: דרך אגב, יש השערה שהמעבר הזה ישאיר בקופת הכנסת סכום של כ-300,000 שקל עודף.

חיים אורון: זאת תמצית הבקשות שלנו.

יריב לוין: רבותי, יש שאלות או הערות?

משה גפני: אינני יודע אם אפשר להעביר לי את הנתונים עכשיו, אבל אני מבקש לקבל אותם.

משה גפני: אני מבקש לדעת כמה עובדים חדשים התקבלו במהלך השנה, וכמה עובדים חדשים התקבלו עם רכב צמוד.

דן לנדאו: נוכל להביא לך את הנתונים על מספר העובדים שהתקבלו.

משה גפני: וגם מה התפקיד שלהם.

אלכס מילר: מה זה רכב צמוד?

אלכס מילר: ליסינג?

דן לנדאו: בשנה האחרונה הנהגנו שני חידושים בתנאיי העובדים.

דן לנדאו: קבענו תקן הוצאות רכב חדש – שקוף, אחיד, בדומה למונהג במשרדי הממשלה.

משה גפני: לא כללית.

משה גפני: אני רוצה לדעת פרטים.

יעקב אדרי: זאת הזדמנות לברר כמה רכבים יש בכנסת.

דן לנדאו: אבקש שיביאו את הנתונים ואז אוכל להשיב בצורה מדויקת ביותר כי אני לא יודע אותם ב"שְלוֹף".

דן לנדאו: הנהגנו גם תקן נוסף שמגדיר את קבוצת הזכאים מתוך מי שמקבלים החזר הוצאות רכב, מי זכאי להמיר אותו, אם ירצה, לרכב ליסינג.

דן לנדאו: מדוע?

דן לנדאו: כי רכב ליסינג הרבה יותר זול עבור המעביד מאשר תשלום החזר הוצאות רכב.

דן לנדאו: כאשר משלמים לעובד טסט או ביטוח בעצם מגלמים לו את זה, משלמים לו את זה נטו.

דן לנדאו: לעומת זה, כאשר נותנים לו רכב ליסינג – ועדת הכספים בוודאי עסקה בנושא בזוויות המקרו – בעצם המעביד מוציא פחות.

דן לנדאו: הצענו לעובדים, למי שמעוניין בכך, כי אנחנו לא יכולים לכפות את זה על אף אחד, לקחת רכב ליסינג, מתוך קבוצת העובדים ששיעור החזר הוצאות הרכב שלהם די גבוה כדי להפוך את זה למשתלם לכנסת אם הם ימירו את זה בליסינג.

יעקב אדרי: אלה שמקבלים רכב או אחזקת רכב, זה מסווג לפי דרגות?

יעקב אדרי: יש קריטריונים?

דן לנדאו: בגדול, זה מסווג לפי דרגות, למעט בעלי תפקידים מסוימים שמקבלים רכב בלי קשר לדרגה.

דן לנדאו: לדוגמה, קלטנו 9 דוברים חדשים וכולם קיבלו אפשרות כזאת – הם לא חייבים – כי הם כמו הצוות של הוועדה.

דן לנדאו: אם צוות הוועדה מקבל אז גם הדוברים מקבלים.

דן לנדאו: דוגמה אחרת, יש אדם במשמר הכנסת שאחראי על אבטחת אישים, כוח "עוז" בתוך משמר הכנסת.

דן לנדאו: הוא מסתובב בכל הארץ וברור שהוא צריך רכב צמוד בגלל התפקיד שלו, בלי קשר לדרגה שלו.

דן לנדאו: פלוני אחראי על האחזקה של דירות המאבטחים של חברי הכנסת המאובטחים.

דן לנדאו: הוא מסתובב בכל הארץ ובודק שכאן הגיע קבלן ושם ניקו וכן הלאה.

דן לנדאו: אדם כזה, לא משנה דרגתו, מקבל רכב צמוד.

דן לנדאו: ככלל, יש הלימה בין דרגת העובד ובין השאלה אם הוא זכאי לרכב ליסינג, כי יש הלימה בין זה ובין השאלה איזה החזר הוצאות רכב הוא מקבל.

דן לנדאו: הדברים קשורים זה בזה.

משה גפני: אוכל לקבל רשימה של העובדים החדשים שנתקבלו בשנת 2010?

דן לנדאו: כן, אין שום בעיה.

משה גפני: אני מבקש לדעת מי העובדים החדשים ומי מהם קיבל רכב.

משה גפני: אני מבקש לשאול את החשב, העובדים החדשים שנכנסו במהלך השנה, מאיזה סעיף תקציבי זה נלקח?

יעקב אדרי: כל אחד לפי המחלקה שלו.

חיים אורון: אתה מתכוון למשרות חדשות?

חיים אורון: אתה לא מתכוון לעובד שהחליף עובד.

חיים אורון: כלומר, מן הבחינה הזאת אני לא תקן חדש.

משה גפני: אני מתכוון לתקן חדש לגמרי.

אלכס מילר: אתה שואל האם יש תקנים חדשים שהוּספו השנה.

דן לנדאו: כשהכנו את תקציב 2009-2010 ביקשנו אז, לקראת פרויקט הדוברים, את הגדלת שיא כוח-האדם.

משה גפני: לא שאלתי דווקא על הדוברים.

משה גפני: שאלתי באופן כללי, האם יש תפקידים חדשים.

דן לנדאו: הדוברים הם קבוצה בולטת מאוד ולכן נוח לי לחזור אליה.

יעקב אדרי: ברור לי שיש קבוצה של עובדים חדשים.

יעקב אדרי: השאלה לא נשאלה סתם, זה ברור לי.

דן לנדאו: נבוא אליכם לקראת תקציב 2011-2012.

דן לנדאו: אנחנו עושים עבודה שנציג אותה בפניכם כאשר תהיה מוכנה, שתכליתה "להמיר" תקנים של עובדים שהם כאילו זמניים לתקנים קבועים.

דן לנדאו: יש לנו כאן אנשים, למשל בלשכה המשפטית, שעובדים כבר 4 או 5 שנים ואין להם תקן, אין להם קביעות.

דן לנדאו: החלוקה של הקביעוּת נערכה על-פי מבחנים לא רוחביים לרוחב הארגון, אלא, למשל, חשב הכנסת הגיע לתפקיד שיש בו תקן ולכן מייד קיבל תקן, אבל פלוני הגיע לתפקיד בלשכה המשפטית שאין עליו תקן והוא כביכול תלוי על בלימה במשך שנים.

יעקב אדרי: איך באמת יועץ משפטי כזה עובד?

דן לנדאו: כל שנה עליו לחתום שוב על חוזה.

יעקב אדרי: לא הייתי מצפה מן הכנסת שתהיה מעביד כל-כך גרוע.

יעקב אדרי: אחרי תקופה מסוימת, כאשר מרוצים ממנו, צריך לקבל אותו לעבודה באופן מסודר.

דן לנדאו: בדיוק.

דן לנדאו: לכן נבוא אליכם, יהיה מהלך בזעיר אנפין כפי שראיתם כאן - - -

משה גפני: לא זאת היתה השאלה שלי.

משה גפני: אנחנו ועדה שמאשרת את תקציב הכנסת, שמאשרת את העודפים וההעברות משנה לשנה.

משה גפני: אם מחליטים פתאום לקבל קבוצת עובדים חדשה, האם אנחנו צד בעניין הזה?

משה גפני: האם אנחנו צריכים לאשר את ההחלטה, או אולי בעצם העובדה שאנו מאשרים תקציב אנו מאשרים אוטוסטרדה, כלומר יכולים לעשות מה שרוצים?

משה גפני: זאת השאלה.

משה גפני: הרי בתקציב המדינה אין זה כך.

דן לנדאו: יושב-ראש ועדת הכספים, אתם מאשרים בכל משרד ממשלתי את שיא כוח-האדם.

דן לנדאו: כשאנו מבקשים להגדיל את שיא כוח-האדם אנו חייבים להסביר לכם מדוע אנו רוצים להגדיל את כוח-האדם, מה קרה, האם הפעילות גדלה.

יריב לוין: זה נעשה בפעם הקודמת.

דן לנדאו: בוודאי, זה נעשה בפעם הקודמת.

דן לנדאו: ארמוז לכם – ויש כאן כמובן מישהי שנוגעת בדבר – אבל אנו שואפים לסיים כבר את העבודה הארגונית שאנו עושים בעניין מחלקת הפרוטוקולים.

דן לנדאו: סביר מאוד להניח שנבוא אליכם ונבקש להגדיל את מספר התקנים במחלקת הפרוטוקולים של הכנסת.

דן לנדאו: נציג לכם בגרף את הגידול העצום בפעילות הפרלמנטרית, כלומר בייצור המוצר הפרלמנטרי, ולעומת זה את השחיקה, אפילו לא שמירה על הקיים, בכוח האדם של מחלקת הפרוטוקולים.

אלכס מילר: הייתי ממליץ לבחון את הרחבת התקנים במחלקת המחקר והמידע של הכנסת.

אלכס מילר: אני לא יכול לתת דוגמה על חברי כנסת אחרים, ואני מקווה מאוד שזה לא אישי, אבל אני מחכה כבר 3-4 חודשים למחקר לא גרנדיוזי מדי, ולדעתי זה מוגזם.

אלכס מילר: לדעתי זה נובע מחוסר כוח-אדם.

דן לנדאו: בשנה החולפת הגדלנו את כוח-האדם במחלקת המחקר.

דן לנדאו: לא באנו אליכם כדי להגדיל את שיא כוח-האדם בכנסת כי יכולנו להשתמש בתקנים שהיו לנו בתוך הכנסת.

דן לנדאו: אתמול פרסמנו מכרז על תפקיד מיוחד מאוד במחלקת המחקר והמידע.

דן לנדאו: אנו כל הזמן עם עין על המחלקה המופלאה הזאת שעושה עבודה מעולה.

דן לנדאו: ככל שיהיה גידול בפעילות הפרלמנטרית, מינהל הכנסת קיים כדי לתמוך בכך, אבל בסוף אנחנו חוזרים אליכם, אל הדירקטוריון, כדי שנתאים את האמצעים לצרכים.

יעקב אדרי: בכל זאת אני רוצה לבקש מן היושב-ראש ומן המנכ"ל בהזדמנות הזאת, אולי אני טועה, אבל אני זוכר שאישרנו את תקציב הכנסת לשנת 2009 אחרי הבחירות ומאז נעלמו עקבותיכם.

יעקב אדרי: אני מציע שמידי תקופה הוועדה המשותפת המכובדת הזאת תקבל דוח.

אלכס מילר: אני זוכר שהתקיימה עוד ישיבה בנושא הדוברים.

יעקב אדרי: אני לא זוכר שהוזמנתי לישיבה הזאת.

יעקב אדרי: זה לא נדון בוועדה המשותפת של ועדת הכנסת וועדת הכספים.

יעקב אדרי: אני מציע, מאחר ואני שומע גם את המוזיקה מאחורי הדברים, שמידי תקופה מנכ"ל הכנסת ויושב-ראש הוועדה יזמנו אותנו, נשמע דיווח ונתעדכן.

יעקב אדרי: זה צעד טוב וגם נכון.

יריב לוין: אני לא רואה שום קושי לעשות כן.

דן לנדאו: אתם הדירקטוריון.

משה גפני: בתקציב המדינה אנו מאשרים תקציב.

משה גפני: מגיע אלינו לוועדה משרד האוצר, שמופקד גם על שיא כוח-אדם וגם על כל הדברים הללו, כדי שנאשר לו העברות במהלך כל השנה, פעם אחר פעם, ואז אנו דנים אתו: למה אתה צריך את הכסף הזה?

משה גפני: למה אתה מעביר אותו מכאן לשם?

משה גפני: אנחנו מקבלים פרטים, אם אנחנו רוצים.

משה גפני: אנחנו לא חייבים לקבל פרטים על כל דבר.

משה גפני: לכן אני רוצה לדעת מה קרה במהלך השנה.

יריב לוין: לא מבצעים העברות מבלי שזה בא לכאן, בוודאי.

משה גפני: זה לא הגיע לוועדה המשותפת.

יריב לוין: כי לא היו העברות.

יעקב אדרי: גם אם אין העברות כדאי מידי פעם לקבל דיווח.

יריב לוין: אני בעד, אין שום בעיה.

יריב לוין: נדמה לי שבעידן של תקציב דו-שנתי זה באמת מתבקש.

יריב לוין: בסדר, אני לא רואה בזה בעיה.

יריב לוין: ההבדל הוא שכאן פשוט לא היו העברות.

יריב לוין: משרד האוצר מגיע אל ועדת הכספים כאשר צריכים לאשר העברות מעל לסכומים מסוימים.

יריב לוין: כאן אין העברות.

משה גפני: אבדוק את התקנון.

יריב לוין: זה בדיוק, אגב, מה שאנו עושים עכשיו.

משה גפני: עכשיו אתה עושה דבר אחר, אתה מאשר העברת עודפים משנה לשנה.

יריב לוין: נכון, אבל יש כאן גם העברה מסעיף לסעיף.

יעקב אדרי: למעשה אם לא הייתם צריכים אישור להעברת העודפים אז לא היינו כאן היום.

יריב לוין: יש כאן העברה אחת מסעיף לסעיף.

חיים אורון: חבר הכנסת אדרי, העובדה שלא באנו לכאן עד עכשיו היא סימן לכך שעבדנו לפי התוכנית.

יעקב אדרי: גם כשאתם עובדים לפי התוכנית אנחנו צריכים לקבל דיווח.

חיים אורון: אתם זכאים לדיווח, אין שום ספק.

חיים אורון: אני חייב להגיד לחבר הכנסת גפני באשר לשליטה בכוח-אדם, המנכ"ל הזכיר את מחלקת הפרוטוקולים אך לא סיים את דבריו.

חיים אורון: הוא אמר שהוא צריך עכשיו 5 עובדות למחלקת הפרוטוקולים, ואני אמרתי לו: אני מצטער, לא תקבל כי נגמר התקן.

חיים אורון: כאן זה השליטה שלך.

משה גפני: תביאו את זה לאישור.

חיים אורון: אישרתם לנו תקנים מסוימים וזה מה שיהיה.

משה גפני: אם יש צורך בכוח-אדם לעבודת הכנסת, אני מאוד בעד.

יעקב אדרי: אדוני המנכ"ל, נתקלתי באיזו תופעה, נדמה לי שאפילו דיברתי אתך עליה, על דבר שולי לחלוטין, אבל בוועדות לפעמים נשמעת טענה שלא היתה אפשרות לקבל רכב לסיורים.

דן לנדאו: זה לא קרה אז וזה לא קורה כעת.

ירדנה מלר-הורוביץ: אם הם יודעים מראש כמה חברים אמורים לצאת לסיור - - -

דן לנדאו: מזכירת הכנסת ואני מאשרים מידי שבוע 8-9 בקשות.

יעקב אדרי: הם אמרו אז שהודיעו להם שאין כסף.

יעקב אדרי: הסיורים הללו חשובים מאוד.

דן לנדאו: נכון שהם אמרו ...

ירדנה מלר-הורוביץ: אם יודעים מראש שלסיור נרשמו מספר חברי כנסת שזקוקים להסעה - - -

דן לנדאו: היתה שם אי-הבנה וכל השותפים לאי-ההבנה רוּצוּ.

יריב לוין: הבעיה שם היתה לא תקציבית, זה ברור.

יעקב אדרי: קיבלתי את ההסבר.

יעקב אדרי: אני מקווה שהבעיה הזאת אכן לא קיימת.

חיים אורון: יש עוד סעיף אחד שלגביו נצטרך לחזור אליכם עד הסוף השנה, עוד סכום מן הרזרבה שלא תוקצב.

חיים אורון: אלה דברים ש"נפלו" עלינו רק בימים האחרונים, לכן לא הגשנו את זה עד כה.

חיים אורון: מדובר על התיקונים שנעשו במליאה כתוצאה מן הנפילה שהיתה שם במערכת.

דן לנדאו: אתם בוודאי זוכרים מה אירע בלילה האחרון של מושב הקיץ.

יריב לוין: השיפור מורגש.

אלכס מילר: אני כבר אומר לכם, לאור הישיבה של אתמול, שצריך לתקן את המיקרופון בדוכן הנואמים.

חיים אורון: הוזמן מיקרופון חלופי, אם כי אינני יודע אם המיקרופון כבר הוחלף.

יריב לוין: היום את המיקרופון של דוכן הנואמים שומעים היטב.

יריב לוין: אינני יודע אם מקשיבים, אבל שומעים.

אברהם מיכאלי: אתמול היתה בעיה במיקרופון בדוכן הנואמים.

אברהם מיכאלי: אדוני היושב-ראש, תפקיד הוועדה המשותפת הזאת לבחון מידי פעם את מכלול הדברים שהכנסת זקוקה להם.

אברהם מיכאלי: הכנסת מתפקדת היטב, ואני יכול לציין לשבח את אופן תפקודה, אבל יש דברים שתוך כדי הדיונים בוועדה הזאת יכולים לעלות כהצעות ייעול ושיפור.

אברהם מיכאלי: פעמים רבות יש תחושה שפוחדים מה יגידו בתקשורת ולכן הכנסת מנסה כל הזמן לקצץ, להצטנע ולא לעשות דברים.

אברהם מיכאלי: לדעתי הכנסת, שהיא בית המחוקקים של מדינת ישראל, הבית המכובד ביותר במדינה מבחינת ההיררכיה, מותר לה לפעמים להיראות מכובדת, הן כלפי המבקרים, הן כלפי אורחים שמגיעים מחוץ-לארץ.

אברהם מיכאלי: כל אחד מאתנו מבקר בפרלמנטים בעולם ורואה שם כל מיני דברים שלא קיימים בכנסת שלנו.

אברהם מיכאלי: זה נובע אולי מתוך פחד או חשש שיגידו: "הנה, חברי הכנסת בזבזנים".

אברהם מיכאלי: אין שום חשש כזה ואין שום פחד.

אברהם מיכאלי: אנו ככנסת יכולים להשתתף בישיבות ועדה כזאת ולהביא כל מיני נושאים לדיון ולקבל החלטות איך לקדם אותם.

אברהם מיכאלי: נכון שיש ועדה חוץ פרלמנטרית שדנה על כל מיני הטבות לחברי כנסת.

אברהם מיכאלי: לא לכך אני מתכוון.

אברהם מיכאלי: אני לא מרמז שחברי הכנסת יקבלו כאן הטבות כאלה או אחרות בתנאי שכר.

אברהם מיכאלי: אני מדבר על דברים שהכנסת כמוסד חשוב צריכה להסדיר.

אברהם מיכאלי: אני יודע שבשנה האחרונה לא היו הרבה הרחבות, כי ההרחבות הסתיימו שנה-שנתיים לפני כן, אבל הנה, יש לברך על האולפן החדש שנחנך לפני כמה ימים, ואני מבין שפתיחתו נדחתה במשך חודשים רבים, רצו לעשות את זה לפני כן.

אברהם מיכאלי: אולי יש מקום לחשיבה מחדש על תפעול האולפן הזה בצורה ראויה יותר, כי יש כאן חברים שמתלוננים שאין להם אותה חשיפה שיש לחברים אחרים שמופיעים באופן קבוע בשידורים.

אברהם מיכאלי: על מי שמנהל את האולפן הזה להבין שזה בעצם אולפן של חברי כנסת, לא אולפן טלוויזיה רגיל שמנוהל רק על בסיס שיקולי רייטינג או שיקולים מסחריים כאלה או אחרים.

אברהם מיכאלי: כל הדברים הללו יכולים לבוא לדיון בוועדה כזאת.

אברהם מיכאלי: חבר הכנסת יעקב אדרי הציע שמידי תקופה הוועדה הזאת תתכנס ושהחברים ישמעו וישמיעו, כי אין לנו פורום אחר בכנסת שדן בדברים הללו.

אברהם מיכאלי: אני סומך על המנכ"ל, אני סומך על יושב-ראש הכנסת שהם חושבים על הדברים הללו.

אברהם מיכאלי: אני מתאר לעצמי שהם מנהלים ישיבות פנימיות, אבל אנחנו כחברי כנסת שמעורבים בזה ניתן גב לכנסת להיות משופרת ולהיראות אולי טוב יותר.

יריב לוין: אין שום בעיה.

דן לנדאו: אני מבקש להעיר לחבר הכנסת מיכאלי שוועדת הכנסת – לא הוועדה המשותפת – היא מחוקקת המשנה של חוק שידורי טלוויזיה מן הכנסת, התשס"ד-2004, והיא מתקינה תקנות מדיניות.

דן לנדאו: בסמכותה להתכנס גם אחרי 6-7 שנים של הפעלת ערוץ הכנסת ולקבל סקירה, או לחשוב אם צריך לשנות משהו במדיניות.

דן לנדאו: אני לא מדבר על הניהול אלא על המדיניות של הערוץ.

דן לנדאו: אדרבה ואדרבה, זאת סמכות שטוב שהוועדה תעשה בה שימוש.

יריב לוין: אני נזהר מאוד מזה.

יריב לוין: המעורבות שלנו בערוץ הכנסת צריכה להיות זהירה מאוד.

יריב לוין: אם יש אנשים שחשים – ואני בטוח שאלה לא תחושות אלא עובדות – שבשל סיבות כאלה או אחרות נושאים שחשובים להם או הם עצמם לא מקבלים את הבמה המתאימה, אדוני המנכ"ל, אם מותר לי להציע, נכון יותר שיפנו אליך במישור האישי ואתה תבהיר את העניין ותנסו לפחות למצות קודם את המסלול הזה מאשר שאנו נקיים כאן דיון על מידת החשיפה של חבר כנסת כזה או אחר בערוץ הכנסת.

יריב לוין: הייתי נזהר מזה.

דן לנדאו: לא התכוונתי שתנהלו דיון על מקרה ספציפי.

יריב לוין: ברור, אבל לשם זה יגיע.

דן לנדאו: בוודאי בשנים הראשונות להפעלת הערוץ כאשר עלו טענות, ערוץ הכנסת קִיים אז, ומקיים גם היום, מעקב רבעוני ושנתי מדוקדק אחר מספר ההופעות כדי להבטיח שההופעות יהיו מאוזנות ככל האפשר, אם כי לא בהכרח כל חברי הכנסת מופיעים אותו מספר פעמים.

יעקב אדרי: זה ממש לא מאוזן, אבל זה דיון אחר.

יריב לוין: יש מקום לבדוק את הדברים הללו, אבל נדמה לי שכדאי למצות את מסלול הבדיקה באמצעות מנכ"ל הכנסת.

יריב לוין: המוצא של קיום דיון מן הסוג הזה בוועדה נראה לי מוצא אחרון של לית ברירה שעדיף להימנע ממנו, ללא שום ספק.

יעקב אדרי: אני שמח לשמוע שאתם מטפלים בנושא מתן קביעות לעובדים שעובדים כאן כבר כמה שנים.

יעקב אדרי: אני מציע שתקבעו קריטריון ברור, או ששולחים עובד הביתה אם הוא לא מתאים, ויש גם כאלה - - -

דן לנדאו: יש עבודה שנעשית בנציבות שירות המדינה.

דן לנדאו: אנחנו לא עובדים לבד.

יעקב אדרי: בסדר גמור, טוב שייקבע שלאחר שנתיים-שלוש נותנים קביעות.

יעקב אדרי: זה נכון לגבי כולם מהיום והלאה.

יעקב אדרי: דבר נוסף, הייתי מבקש שיתקיים דיון בהזדמנות הראשונה, אולי בפורום קטן ולאחר מכן להביא את העניין לכאן – חבר הכנסת יריב לוין ואני התעסקנו בזה אבל לא התקדמנו – על נושא העוזרים הפרלמנטריים והזכויות שלהם.

יעקב אדרי: זה נושא כאוב שחוזר פעם אחר פעם.

יעקב אדרי: בואו נראה מה ניתן לעשות בעניין זה על מנת שהעובדים הללו, שמשרתים אותנו בנאמנות, יקבלו שכר הוגן.

יעקב אדרי: אני לא רוצה להגיד שהיום לא ניתן שכר הוגן, אבל יש כמה מרכיבים שאפשר לשפר ולשנות.

דן לנדאו: אני לא מוסמך בכלל לעסוק בנושא העוזרים הפרלמנטריים.

דן לנדאו: מי שמוסמך זה ועדת הכנסת לפי המלצת הוועדה הציבורית, ועדת גרונאו.

דן לנדאו: מה שאתם מחליטים שם אנחנו חייבים לבצע.

יריב לוין: אנחנו מחזיקים באותה עמדה.

יריב לוין: אני יכול לומר לך שדיברתי על לִבה של ועדת גרונאו.

יריב לוין: נפתח הלב קצת.

יריב לוין: עוד לא מספיק, לטעמי.

יריב לוין: יש לנו עוד כברת דרך לעבור.

יריב לוין: אני יודע שיש איזו התארגנות של העוזרים הפרלמנטריים כדי להציב בצורה מסודרת את האופן שבו הם רואים את הדברים.

יריב לוין: אמרתי להם, ואני אומר את זה גם כאן, שאני שותף מלא למאבק שלהם.

יריב לוין: הם צודקים, ואנחנו הנפגעים הראשונים, עוד אפילו לפניהם.

משה גפני: אני נמצא 22 שנים בכנסת.

משה גפני: אני סבור שהכנסת היא גוף מאוד-מאוד יעיל שעושה את עבודתו היטב.

משה גפני: המטלות שמוטלות על העובדים כאן מקבלות מענה באופן מעורר כבוד.

משה גפני: יש עובדים רבים שאני זוכר עוד מאז שהגעתי לכנסת ואני סבור שבאמת צריך לדאוג לעובדים הללו.

משה גפני: כפי שנאמר קודם, במקומות שחסרים תקנים, כשזה באמת טובת עבודת הכנסת וזאת מציאות שצריך לטפל בה אז צריך לטפל בה, לא להזניח אותה.

משה גפני: צריך שאכן היא תטופל.

משה גפני: אני מעלה ספקות לגבי תהליך ההחלטה על מהלך חדש, על קליטת תקנים חדשים ומשרות חדשות, שאני לא בטוח שנעשה ביחד עם הנבחרים בכנסת, כלומר עם ראשי הוועדות.

משה גפני: האם הדברים הללו הם באמת לטובת הכנסת?

משה גפני: האם בסופו של דבר זה מעמיד את הכנסת במצב טוב יותר מאשר היתה לפני כן?

משה גפני: ייתכן ששיפור מעמדם של העוזרים הפרלמנטריים יעמיד את הכנסת במצב טוב יותר.

משה גפני: הכנסת היא הרי בבואה של החברה הישראלית.

משה גפני: האם באמת זה בא לידי ביטוי מבחינת התדמית של הכנסת כפי שהיא נמצאת עם עובדיה הקבועים וכל מה שנלווה לעניין הזה?

משה גפני: יש לי ספקות לגבי זה.

משה גפני: לוקחים בחשבון את הנושא הארגוני, שאולי יוצא טוב, אבל מעבר לנושא הארגוני, מעבר לריבוע של הארגון, מאחורי העניין עומדים גם אנשים.

משה גפני: אנחנו נמצאים כאן, יש לנו עוזרים פרלמנטריים, יש לנו את העבודה שלנו, בעיקר ראשי הוועדות, אבל לא רק.

משה גפני: גם כשרוצים להכניס שינויים דרמטיים למדי, שינויים במערך העבודה של האנשים, צריך לעשות את זה בהתייעצות.

משה גפני: אי אפשר לעשות את זה בהחלטה אדמיניסטרטיבית שקובעת: הנה, יש ריבוע, החלטנו על ריבוע, סימנו איקס או וי ו'שלום על ישראל'.

משה גפני: זה לא עובד כך.

משה גפני: כפי שאמרתי, הכנסת היא גוף יעיל מאוד, גוף שממלא את המטלות המוטלות עליו גם בשעה שהמטלות קשות.

משה גפני: המטלות שמוטלות על הכנסת – אנחנו גם חלק מן העניין, ולכן חשוב לי מאוד לדעת מה קרה בשנה האחרונה – אילו תקנים חדשים התווספו, כמה מן העובדים החדשים קיבלו רכב.

משה גפני: אני רוצה לראות את המערך הכולל, לדעת שחס וחלילה מה שהיה כאן כל השנים לא נפגע.

משה גפני: אולי היה עדיף לשפר את מעמדם של העוזרים הפרלמנטריים לעומת קבלת עובדים חדשים.

משה גפני: אפשר היה לעשות כמה דברים.

משה גפני: לכן אנחנו ועדה שמשמשת כדירקטוריון.

יריב לוין: אין ויכוח, אין שום בעיה.

יריב לוין: כל המידע שאתה רוצה לקבל, תקבל.

יריב לוין: אני מודיע חד-משמעית, בכל עניין שתבקש לקיים בו דיון, אקיים באופן מיידי דיון.

יריב לוין: אין כאן כל שאלה.

משה גפני: הייתי ספציפי מאוד.

משה גפני: אני רוצה לקבל את רשימת העובדים החדשים.

משה גפני: לא מדובר על חשב שהתחלף, אלא על עובדים חדשים.

משה גפני: בוועדת הכספים אישרנו בשמחה רבה את קבלת החשב החדש ואני מרוצה מכך.

יריב לוין: חבר הכנסת גפני, אני מודיע כבר שברגע שתקבל את הרשימה, אם תרצה לקיים דיון בעניינה או בכל עניין אחר, אני מתחייב לקיים אותו מיידית.

משה גפני: כן, אני ארצה.

משה גפני: אני מבקש לקבל את הרשימה ולקיים דיון.

משה גפני: העלית טיעון נכון.

משה גפני: אנחנו חברי כנסת ותיקים ויודעים מה היא טובת העניין.

יריב לוין: בסדר גמור.

יריב לוין: אני כבר אומר שאין שום בעיה.

יריב לוין: כאשר אקבל בקשה יתקיים דיון באופן מיידי.

משה גפני: עכשיו ביקשתי.

יריב לוין: אתה לא צריך לבקש בכתב, אבל כדאי שתקבל קודם את הרשימה, שנראה במה אנחנו הולכים לדון.

יריב לוין: הרי לא נדון בדבר ערטילאי.

יריב לוין: עלינו לדעת על מה הדיון.

יריב לוין: תודה רבה.

יריב לוין: רבותי, מי בעד אישור הבקשות המונחות בפנינו?

יריב לוין: מי נגד?

יריב לוין: מי נמנע?

יריב לוין: הצבעה     בעד הבקשה להעברת עודף תקציבי משנת 2009 לשנת 2010 והעברה מסעיף לסעיף בשנת 2010 בתקציב הכנסת – 4 נגד – 1 נמנעים – אין הבקשה נתקבלה.

יריב לוין: 4 בעד, אחד נגד, אין נמנעים, לפיכך הוחלט לאשר את הבקשות כפי שמונחות בפנינו.

יריב לוין: תודה רבה.

יריב לוין: הישיבה נעולה.